Cristi Balaj, atac violent la arbitri după egalul lui CFR Cluj cu Sepsi: "Nu vă e rușine? Ce vrei, Vassaras?!"
Cristi Balaj (52 de ani) s-a lansat într-o tiradă asupra arbitrilor de la meciul cu Sepsi, pe care i-a acuzat pentru că nu au acordat un penalty pentru CFR Cluj. Președintele ardelenilor l-a luat la țintă și pe Kyros Vassaras.
Președintele clujenilor crede că Găman trebuia să fluiere un penalty pentru CFR Cluj în startul partidei.
"Am primit lovituri de pedeapsă împotrivă pentru contacte mult mai puțin sancționabile. Portarul îi dă cu mâna dreaptă peste picior, îi împiedică deplasarea. Dă penalty! Pentru CFR nu dăm asemenea penalty-uri?! Ce facem?
Un egal care favorizează echipele cu care ne luptăm. Vorbeam despre alt meci. E clar cum îi dă cu brațele peste piciorul stâng. Așa am început noi meciul.
Vassaras, ce dorești mai mult de atât? O să vii și o să spui că lui Bîrligea i s-au înmuiat genunchii. Nu vă e rușine? Ce vrei, Vassaras?! Acolo, la Galați, n-a mai existat soft contact?
Ce facem aici? Suntem în haită? Dacă greșește arbitrul să greșească și cei de la camera VAR?! Înțeleg, Găman poate să nu vadă. Dar cei din camera VAR ce fac?
Din păcate, și la golul marcat de noi, înaintea cornerului, a fost ofsaid. În acel moment trebuia deja să fie 1-0 pentru noi!
Totul a culminat cu faza din minutul 84, când Otele e în spatele fundașilor și e oprit. Nu există o împingere evidentă care să justifice intervenția arbitrului la faza cu Michael! Să inventezi tu un henț, un fault?!", a declarat, foarte nervos, Cristi Balaj pentru Prima Sport.